khistorydata/jeongjo-sjw-relations huggingface dataset:
정조 10년 · 목
鍾秀曰。禮葬迫頭。而賊醫尙不誅。臣民痛迫。當復如何。自上每以躬檢藥物爲敎。而雖以私家言之。家長雖看檢用藥。豈可以此貰庸醫妄殺人之罪乎。如黑丑巴豆等峻責毒之劑。無難入用固已痛惋。而雖以停乳一事言之。閭閻養兒之道。必以久服爲好。雖已停乳。而若値疹痘。則必使更服。以扶元氣。此人人所知之事。而今乃反是。其所設心。不可究詰。此或有符同乳母之事而然矣。提調則雖使不知。猶是公罪。醫官則決不可貸。符同乳母一款。雖臣臆料。而其間實未知有甚隱情。不可不鞫問。覈其事情而後誅之矣。予曰。乳母患疹出去。外間所聞似過矣。鍾秀曰。臣聞從叔金致仁之言。 李廷楫來云渠主停乳之論矣。予曰。 廷楫之言妄矣。乳道間間有滯。故停之矣。卿果以此事請對乎。鍾秀曰然矣。觀其事。殆若與劇逆爲之謀者。此豈可掩置乎。 大明律亦有庸醫妄用藥之律矣。予曰。  大明律云云者。特欲設此一法。以禁天下之妄殺人者。而 太祖雖設此法。於馬皇后之喪。勿殺醫官。爲第一盛德事。此豈非可法者乎。 孝廟朝。曾誅醫官。提調亦被罪。今番非以手下喪故斳持也。戊申權聖徵。亦有依 啓之例。而但申可貴則實有下針之事矣。今番則予皆主張用藥。非醫官之罪矣。鍾秀曰。殿下每以躬檢。欲貸醫官。誠不勝泄泄矣。予曰。 先朝丙戌年患候。實因乙酉冬予疾時。 焦憂致傷之致。故嘗以此爲至痛。丙戌以後。每以一分自效之意。略閱醫書若干方文。不甚茫昩。故今番如紫霜丸消滯丸木香元白餠子之類。予皆用之。蓋以積聚爲主症。故藥道如此。豈委罪於醫官乎。乳道亦非故爲停之。乳則滯。食則不滯。故自然停乳。而四月。則乳母患疹出去後。覓他乳母而未及得。瘦瘠則蓋由於此。事勢如斯而已。但醫官輩。未嘗按摩身上。故不知瘦瘠之至此甚也。此則醫官之罪也。右議政金熤曰。醫官之至今容貸。實是行不得之事矣。予曰。權聖徵亦於三月之後依 啓。予亦有所斟量。而葬前則不可處分矣。
정조 10년 · 강
墓所都監。以丁字閣碑閣丹靑畢役及樑上塗灰啓。推補土堂上李文源。
정조 10년 · 목
來待之命。已至多日。尙無動靜故也。
정조 10년 · 강
直提學朴祐源。以舅甥同院上疏辭職。賜批。
정조 10년 · 목
批以。公格旣無所抅。卿其勿辭行公。
정조 10년 · 강
平安監司趙㻐上疏辭職。
정조 10년 · 목
疏略曰。孤露殘喘。至痛塡臆。未死之前。因欲永謝名塗。畢命松楸。而志爲恩奪。事與計違。遂以多年罪癈之身。復廁衆目睢盱之地。所仰賴爲命。惟君父是已。以出入禁闥。昵近耿光。爲餘生之至願。而一渡浿江。京國杳茫。況今聖懷悲疚。玉體勞瘁。而臣不得親承起居。速不知返。則向所謂餘生之至願者。自歸於不誠。且數朔按理。百祟添若。客使延接。必致僨誤伏乞俯垂哀憐。特許鐫遞。批以。非不諒卿心念卿病。而西陲倚卿爲重。來价煩卿款接。豈卿言私之時。所請理難副施。勿辭察職。
정조 10년 · 강
以李秉模爲承旨。 洪良浩爲同義禁。前望也。
정조 10년 · 강
有政。吏曹判書兪彥鎬。 兵曹判書徐浩修進。
정조 10년 · 목
敎曰。當暑滯囚可悶。由單呼望云。 判義禁李在協許遞。今日政差出。○以趙雲紀爲副校理。 朴基正爲修撰。 洪良浩爲刑曹判書。鄭一祥爲判義禁。鄭昌聖爲知中樞。
정조 10년 · 강
命 永禧殿參奉宋欽書。當日謝恩。
정조 10년 · 목
吏曹啓言。 永禧殿參奉宋欽書呈狀內。今年爲二十八歲云。欽書新除之職。雖係承傳。而誤以三十歲懸註。臣實不察。年限未準。請改差。敎曰。承傳人待年限調用。雖有定式。此先正子孫。豈拘常格。且其直派之成長蔭補。方以爲奇幸。一二歲之差不及。不足言也。呈狀勿施。使之當日謝恩。
정조 10년 · 강
禮曹以 長寧殿修改事回啓。
정조 10년 · 목
該曹啓言。 江華留守朴祐源狀啓以爲。 長寧殿雨漏處。皆可升梯修改云。依狀請施行。修改吉日。以閏七月初四日辰時推擇。請以此日時擧行。而原狀啓中一字誤書。致勤抹下。該道臣推考何如。從之。
정조 10년 · 강
召見魂宮都監堂郞補土堂上判尹于殯宮。
정조 10년 · 목
都監堂上李性源啓言。前排方交椅。有大小二件。而大者不合於靈座平床。勢將以小者用之。而依頃日筵敎。不用土藤方箱。則似無狹窄之患矣。從之。又啓言。徽旨牌。當埋安於退壙。而返虞後。有徽旨解嚴節次。何以爲之。敎曰。以標信擧行。○墓所都監。以神道碑後面印本及碑閣丹靑樑上塗灰啓。○吏曹以世子發靷時差備官望啓。敎命執事。戶曹佐郞金在淳。捧竹册官。禮曹正郞朴載淳。禮曹佐郞金履成。擧案者。 敦寧主簿黃基玉。廣興奉事金在明。 褥席執事。司䆃直長徐命存。捧贈玉官。工曹正郞李命暹。擧案者。儀賓都事金履裕。捧贈帛官。尙衣僉正李命杰。宗親府典簿徐有器。擧案者。 軍資判官趙廷獻。典牲主簿朴宗幹。魂帛大祝。副司果曺允大。神主大祝。 弘文館校理李勉兢。浴主大祝。副司果申耆。箱差備官。訓鍊判官李煥。中樞經歷尹坤。卓差備官。訓鍊僉正金履彬。訓鍊判官申處文洪百游韓奎爀。帕差備官。 中部奉事徐有升。几差備官。 典牲奉事朴宗祿。臺差備官。義盈奉事李龜錫。明器樻差備官。副司果兪駿柱。刑曹正郞李在沆。擧案者。 北部奉事尹載伋。 服玩函差備官。刑曹正郞李弘源。 司僕主簿沈原之。擧案者。濟用副奉事李潢。遺衣稱函差備官。 尙衣主簿李在容。 軍資主簿鄭東敎。擧案者。氷庫別檢朴彝源。平市直長金翰東。羽葆捧持官。 繕工副正曺允亨。舁梓室官。訓鍊僉正李昌培李廷範。大輿前面木榼內實果進止差備官。掌苑別提李徹祥。 掌苑奉事高時遇。拭梓室官及告啓殯官奉柩官進玉帛官。 左參贊李命植。拭梓室執巾者。副司果李昌會金聖䂓。執水者。 奉常僉正金禧麟。柩衣銘旌縫造官。尙衣別提李尙榮。司饔奉事李羲雲。柩衣銘旌差備官。 尙衣直長李協聖。 瓦署別提申韺。魂帛輦前奉香爐香盒執事。 禮賓奉事洪彝浩。司饔奉事朴喆源。攝司僕僉正掌樂僉正趙瑗。 司宰主簿鄭國仁。
정조 10년 · 강
特補李文源驪州牧使。
정조 10년 · 목
敎曰。補土監董之任。係是往役。況資非一品。筵席辭職。亦關國體。哀慶相反。事件各異。到今如是煩陳。事體所在。極爲未安。屢敎之下。終不承膺。安有如許道理。不可無別般警飭之擧。行副司直李文源驪州牧使除授。使之卽爲辭朝。罔夜赴任。如或遲滯。當卽其地定配。以此嚴飭。時任牧使。遞付京職。
정조 10년 · 강
命騎曹。扈衛軍兵總數區別草記。
정조 10년 · 목
該曹啓言。守總兩營標下軍外。無他軍兵。則排立軍何以擧行與否。相議該營及三營。扈衛軍官。當於何處排立。此亦指一草記事命下矣。相議則守禦使徐有寧以爲。本廳信地。自金虎門至東營磨鍊。而其間相距步數。爲一千三百二十八步。標下餘軍之可以作隊擺立者。只爲二百餘名。雖以單列疏排。每五步軍二名式分定。堇可排布於五百餘步。而其餘不足軍三百二十餘名。實無他推移之道。訓局餘軍三百名。依 陵幸留陣時例。推移劃送。而不然。則本廳扈衛信地。更爲磨鍊減給事。參量稟定云。總戎使金思穆以爲。凡於扈衛之時。本廳無在京哨軍之故。不爲排立於宮城外。而只率旗鼓。結陣於當該信地。已載大典通編矣。至於今番移定信地。排立扈衛等事。一如三營例爲之。則以如干旗鼓之標卒。雖欲單列排立。信地稍闊。無路分排。而若使標卒之數。足可排立。此與哨官有異。事面亦甚苟艱。旣無可據已例。縱未指的論移。依留陣時之例。以隨駕營餘軍。酌量劃付。以爲如例排立。事甚便當云。 訓鍊大將具善復以爲。宮墻周回浩大。皆有信地。今則不可徒守舊規。禁營軍全數與訓局餘軍一哨。馬兵餘軍五十名。御營餘軍一哨。守總兩營軍幷分排列立。而若不足。則勢將扈衛軍官添立環衛之外。無他變通之道云。禁衛大將徐有大以爲。今此扈衛之時。以守總兩營。代行於訓御兩營扈衛處。則以略干標下軍。實無分排之勢矣。三營事。當推移排立。而以本營言之。在前扈衛之時。軍兵數少。旗鼓難以三行。故每以單列排立於信地矣。今當動駕之時。本營軍兵中。隨駕各差備軍二百五十名。屛門把守軍四百名。斥堠伏兵四十八名。每夜巡邏軍八十四名。內外各處入直軍一百餘名。各都監工匠赴役軍十七名。合爲九百餘名之多。以京鄕元軍。萬無分排之勢。故各色無料軍五百餘名。全數出用。則守總兩營環衛不足之處。實無推移之道。而莫重扈衛。以軍兵之不足。不可疏虞。守總兩營無料軍。亦令量宜出用。相連排立。以嚴扈衛。恐合事宜云。御營大將李柱國以爲。墓所動駕時。本營鄕軍五哨。騎士三番及各色標下軍。則竝爲全數隨駕。各色無料軍。則隨駕時各差備不足及都城頹毀處。與門外屛門。三分一把守。南小營及南倉守直等各項出用之數。將至五百餘名之多。而餘數假令爲百餘名矣。以此所餘。合作一哨。使哨官一員。差官一員。領赴於環衛營。似合便宜云矣。守總兩廳。皆以信地太闊。排立無路爲言。事勢旣如此。則以隨駕營餘軍。添補其不足。事甚便當。 訓局餘軍一哨。馬兵五十名。御營餘軍一哨。合爲二百五十名。以此分半各付。使之推移排立。而兩廳信地。終涉太遠。雖有添補。或不無苟艱之慮。今若以禁營信地。稍加步數。自廣智營 宗廟前路至。守禦廳。自 宗廟前路曜金門至。 總戎廳。自曜金門廣智營至。更爲磨鍊。則可爲排布成列之道。 扈衛軍官。則在前扈衛時。自金虎門拱北門至。排立軍外行結陣。請令亦依此爲之。敎曰。此非留陣。旣是扈衛。則隨駕外禁軍。亦當合幷扈衛。此一款何不磨鍊乎。城外屛門把守。只於南門外擧行。餘皆置之。幷令分屬守總營。伏兵各處名數減半。亦爲分屬。總數區別。更爲論理草記。
정조 10년 · 강
命前翰林尹行任口傳。還付閣職仍任。
정조 10년 · 강
以李祖承爲承旨。李命植爲判義禁。 金尙集爲知義禁。 前望也。 李在學爲同義禁。 口傳也。
정조 10년 · 강
命被燒民舍修改。守令陞敍調用。
정조 10년 · 목
畿伯徐有防。以朔寧被燒民家二百八十六戶。已盡結構啓。敎曰。如是速完。誠勤極爲可嘉。本郡以至殘之邑。乃能辦此。尋常官廨。修補間數過百。猶且論賞。況此屢百戶民舍之一時改葺乎。該郡守宋翼洙。右職陞敍調用。向來平山事亦然。曾欲論賞。因悲遑未果。其在激勸之道。不可因而置之。該府使金㻐。相當職待窠陞遷。
정조 10년 · 강
命中日懸頉宣傳官。自騎曹議處。
정조 10년 · 목
因都總府中日單子。敎曰。中日此亦國試。宣傳官尹芮基。以差備待令懸頉。事甚可駭。 元無待令之命。則何敢無端懸頉乎。如以昌慶宮待令爲托辭。則此非奉命公幹。輪回應試。足可爲之。其委折査問草記。○兵曹都總府啓言。 尹芮基所告內。承傳宣傳官及入直曹司宣傳官。例爲待令於昌慶宮。。而或慮有標信擧行之事。以新進之致。只知擅離之爲罪。不思輪回應試。敢爲懸頉。敎以。所爲極甚駭然。自本曹議處。○兵曹啓言。論其罪犯。合置罷職之律。敎以。渠何足責。今番特爲分揀
정조 10년 · 강
命梓室加漆畢度。退定日子。
정조 10년 · 목
魂宮都監。以加漆畢度。閏七月初二日寅時。更推擇啓。
정조 10년 · 강
墓所穿壙。領議政鄭存謙。右議政金熤。 都監提調朴明源具善復。禮曹判書尹蓍東。 觀象監提調李命植李聖圭。都承旨李秉模進參。
정조 10년 · 목
禮曹啓言。穿壙始役時。大臣禮官觀象監提調。取土時。 承旨。請幷依前進去。從之。○敎曰。穿壙之役將始。此與齋舍造建之役大異。所入物力。各別精備。限畢役。堂郞輪回監董事分付。齋室丁字閣。聞已畢役云。今則已穿壙矣。禁雜人等事。另加嚴飭。都廳及各所郎廳一員。限畢役。齋舍或紅箭門近處房舍。輪回守直。若有不謹之弊。隨現重勘。令該都監堂上。各別嚴飭。○墓所都監啓言。臣等今日卯時。穿壙至四尺。則土性細膩色品深黃。穴深六尺。前已筵稟矣。午時量。準限畢穿。則土性愈益堅潤。土紋漸成班斕。中心土入帒。 都承旨李秉模齎持入去。○又以未時。壙中畢鍊正後。仍築地灰啓。
정조 10년 · 강
梓室親書上字及結裹日子退定。
정조 10년 · 목
敎曰。加漆畢度。以初二日退定。親書上字結裹。亦以一兩日後。更爲推擇。○禮曹啓言。親書上字。閏七月初八日卯時。結裹同日巳時爲吉云。請以此日時擧行。從之。○長生殿都提調啓言。外梓室陪進。以閏七月初二日卯時啓下。而內梓室加漆畢度日時相値。外梓室陪進時刻。請以巳時退行。敎曰。依初定時刻爲之。卯時差晚。丑寅時中。如有吉時進定。否則仍前。陪進人員。加漆時勿參。
정조 10년 · 강
命靷日動駕時。 京兆導駕及六曹堂上。以次堂擧行。
정조 10년 · 강
命發靷時。內侍差備。勿爲磨鍊。
정조 10년 · 목
敎曰。發靷時册印差備官。直自殯宮傳捧。已有下敎。 內侍差備。別無用處。勿爲磨鍊事。分付都監。
정조 10년 · 강
兵曹判書徐浩修。疏陳親病及情勢乞遞。賜批。
정조 10년 · 목
批以。一番體諒。已有筵敎。此亦爲卿來頭進身之路。本職今姑許遞。
정조 10년 · 강
左議政李福源箚陳病狀。賜批。
정조 10년 · 목
箚略曰。今夏久泄。濕痰用事。右腿浮高。屈伸不得。伏聞今日墓所始役。 相臣禮官。一齊進參。終事之地。誠禮宜盡。成命之下。事體尤重。而顧此病狀。萬無趨造之望。伏乞亟降威罰。以安私心。批以。愼節極庸奉慮。卿其安心勿辭。益加善攝。仍命史官傳諭。
정조 10년 · 강
命內閣直提學。單付芸館副提擧。
정조 10년 · 목
敎曰。 直提學之例兼校書副提調。旣載閣誌。而閣誌刊行之後。尙未擧行。自本閣依政院之三院副提調例。單望啓下。亦令該曹知悉。
정조 10년 · 목
因原春監司狀啓。老職人敎旨疊授降授事。敎曰。降授疊授。至於十七張之多。事之不察。莫甚於是。若無査實之擧。則其將貽笑外邑。該曹堂上及監司從重推考。今日政。敎旨卽爲改書安寶。○以李性源爲兵曹判書。李時秀爲吏曹參議。 鄭昌聖爲刑曹判書。○原春道原州牧。 通政帖疊授。通政李仁徵。嘉義帖疊授。嘉義沈澤。淑夫人帖降授。嘉善李壽昌妻元氏。鐵原府。 淑夫人帖降授。嘉善李瑊妻李氏。淑夫人帖降授。崇政南興柱妻金氏。淑夫人帖降授。資憲池友翼妻李氏。 金化縣。嘉義帖降授。資憲李碩珍。嘉義帖疊授。嘉義朴元長。伊川府。嘉義帖疊授。嘉義崔貴三。嘉義帖疊授。嘉義姜述男。嘉義帖疊授。嘉義李玉男。嘉義帖疊授。嘉義河福先。三陟府。嘉義帖疊授。嘉義吳雲弼。高城郡。嘉善帖疊授。嘉善馬世興。安峽縣。 淑夫人帖降授。嘉善金泰貴妻李氏。寧越府。嘉義帖降授。資憲劉溫。嘉義帖疊授。嘉義辛大徵。竝老職加資及夫人封爵下批。
정조 10년 · 목
卯時加漆三十六度。
정조 10년 · 강
召見時原任大臣魂宮堂上于殯宮。
정조 10년 · 목
敎曰。政府進香文。則知製敎撰進。猶有賀箋之例。外此諸上司宗親府外。亦皆用政府例。知製敎代撰。事甚無義。此後則政府外。自各其司撰進事分付。○墓所都監啓言。午時開金井。金井正中。穿地一尺許。則土性堅潤。色品黃赤。中心土入帒監封。御覽次入送。而取土處還卽塡實。以白木甲帳蓋覆封標。以六油芚加覆。仍爲守直。酉時丁字閣定礎。○都監都提調洪樂性啓言。墓所都監所用材木。方有不足之患。而他無推移之道。往復戶曹。請量宜取用。從之。○尙衣提調李性源啓言。本院擧行。多係緊重。而新除文武郞廳未免生疏。武郞廳請令該曹。他司中相換。敎曰。文郞廳一體相換。
정조 10년 · 강
召見戶曹判書趙時俊于重熙堂。
정조 10년 · 목
時俊啓言。貢人舊遺在蕩減。旣有成命。而仍値哀遑。別單尙未啓下。今當修整以入乎。從之。敎曰。早以此事。欲爲措辭下敎而未果矣。諸道舊還蕩減。數至二十萬。伊時蠲惠。蓋欲廣慶。而到今事變之後。外邑擧行。如有一毫不實之弊。使民未蒙澤。吏緣爲奸。則事之無義。孰甚於是。今若言之不忍。任其虛實而相混。大非當初爲民之本意。令廟堂措辭行會。嚴飭諸道。分俵實數。泒及眞僞。自有按査之擧。俾勿看作例飭。各別惕念擧行。或有不勤。先自道伯。首被不察之罪。以此亦爲分付。又啓言。今番別劑藥丸所用牛黃六十部。自內局移關地部。使之別貿。而惠廳元貢牛黃。三月九月外。逐朔受價者。合爲一百九十三部。雖以二十二部添入臘劑。而所餘尙爲一百七十一部。且地部別貿臘藥牛黃百部。又在於元貢之外。以此元貢別貿。一年需用斷無不足之理。而忽創十年以後所無之例。責以年例外別貿。則後弊難言矣。敎曰。別劑用下姑舍是。雖以進上臘藥言之。院儲之不足。如有別貿之時。必經筵稟或草記。然後分付該曹。自是定式。而況且別劑所入之初不草記。直爲移關。數爻多寡。不須計較。而有違定式。且關後弊。當該提調從重推考。掌務官令該府拿問嚴處。更待該院草記施行。○承旨李祖承啓言。全羅監司沈頤之。有除朝辭赴任之命。密符則以前監司所佩傳授。敎書諭書。則請使院吏齎傳。敎曰。監司與兵使有異。舊伯反面。不可無納符之擧。敎諭書下送時。別遣宣傳官。齎傳密符。
정조 10년 · 강
配近仗軍士閔大孫等。
정조 10년 · 목
刑曹以闕內酗酒近仗軍士等供辭啓。敎曰。朴聖得等十一名。旣在番所。雖無同情之跡。其在懲勵之道。不可不嚴治。令兵判待明朝開坐嚴棍。田得豐卽所謂所任軍士。雖不目覩。不可白放。亦令兵判決棍放送。金福山崔順大分揀放送。金道成白東仁金厚大等。依聖得等例。亦令兵判嚴棍。元犯大孫與全好大。各別嚴刑。照律定配。又啓言。閔大孫全好大各嚴刑一次。大孫長興府。好大丹城縣定配。金道成等。移送兵曹決棍。
정조 10년 · 강
有政。吏曹參判沈豊之進。
정조 10년 · 목
以尹師國爲大司憲。李師曾高益擎爲掌令。宋民載徐有鍊爲持平。李壽咸爲獻納。韓商新爲正言。朴基正爲校理。李崇祜爲右尹。
정조 10년 · 강
以徐龍輔趙衍德爲承旨。前望也。
정조 10년 · 강
濟州牧使。以漂風人還泊本島馳聞。
정조 10년 · 목
該牧使李命俊狀啓。旌義寺奴高永白等十名。昨年十月漂風之由。前牧使尹得逵旣已馳啓。而今五月初七日。擧皆生還。問其漂流根因。到彼事情。則渠等共乘一小船。釣魚次出海。猝遇西北風漂流。忽有一小船來迓渠船。曳泊島中。佩劍者數人。看守船頭。使不得不陸。饋以粥物。故問其國名及地名。則云是日本國烏島。伊日暮。稱曰上官者。來問漂流節次。以渠船回泊于神奇島前洋。彼船四面圍立。晝夜看守。過三日後。始爲卸下。拘囚房中。使不得出門。越兩日稱曰大上官者。又來問情後。船上什物破傷者。一一改備。載渠等于本船。翌日暮到長崎島。則島主制給靑木綿周遮衣各一件出送。故自對馬島。由東萊轉還本州云。
정조 10년 · 강
遣承旨。詣 宗廟景慕宮。奉審摘奸。
정조 10년 · 강
忠勳府進香于殯宮。班首綾恩君具允明。大祝副司果李永穆。執事工曹正郞李海敷。 儀賓都事金履裕。工曹佐郞南涑。 瓦署別提申韺。
정조 10년 · 목
都提調洪樂性啓言。墓所磚石。當初卜定。比戊申半減。爲一千五百立。而就其中亦多移用於慶熙宮修理處。故墓所所用太不足云。更以限一千五百立加卜定之意。請分付戶曹。從之。○敎曰。晚始詣閤。以致大臣之遲待。極爲駭然。旣非診筵。則史官座目。無端不呈。當該承旨罷職。
정조 10년 · 강
兵曹進扈衛軍兵改磨鍊草記。
정조 10년 · 목
該曹啓言。扈衛禁軍。所當通瀜融磨鍊。而禁軍七番內。四百人隨駕。五十人駕後。禁軍一百人陪衛。一百人內。入直十八人。都城各門及木覓山入直。餘數爲三十二人。而今番各都監領役及各差備除減。則隨駕禁軍。尙不足四百人之數故初不得磨鍊於扈衛。而門外屛門把守之數。及各處伏兵減半之數。問于各該營。則自南門外至石隅前路。訓局把守軍爲一百三十名。 御營把守軍爲六十名。 禁營斥候伏兵四十八名內。減半則爲二十四名。御營斥候伏兵四十四名內。減半則爲二十二名云矣。自南門外至石隅前路。相距稍遠。門外又與城內有異。侵夜動駕時。許多洞巷把守。恐不可全闕。此亦減半磨鍊。則訓局把守餘軍爲六十五名。 御營把守餘軍爲三十名。竝當初訓御兩營所送餘軍二百五十名及斥候伏兵減半軍而計之。則合爲三百九十一名矣。以此分半領付於守總兩營。而城外屛門把守。則以訓局軍六十五名。御營軍三十名。酌量排立。嚴禁喧雜之弊。恐合事宜。敎曰。然則扈衛體重。不可無禁軍陣。禁軍二番隨駕。餘則番將中差出假別將。率旗鼓前期結陣。扈衛禁軍別將。當領軍隨駕。而以陪往大將進去別將李漢昌改差。城外屛門把守。只南門外一處外。皆令減除者。蓋有意焉。墓所程塗至近。若於洞巷把防。則迎送哭士女。無以往來。過路祭所後。自可天明。依初下敎除之。但依 陵幸時外邑地方禁盜將卒例。令隨駕營門。別定將校。駕側只禁喧雜。餘屬扈衛陣。
정조 10년 · 강
墓所都監。以壙中地灰畢築啓。
정조 10년 · 목
該都監啓言。壙中地灰三寸。杵築鍊正後。立拘捧機設轆轤。丁字閣內月臺上。甎次茅鋪排。
정조 10년 · 강
長生殿都提調。以外梓室陪進時刻。閏七月初二日寅時改推擇啓。
정조 10년 · 목
卯時加漆三十七度。
정조 10년 · 강
召見大臣及禮葬都監堂郞于殯宮。
정조 10년 · 목
禮曹以梓室上字親書時告由及梓室結裹時告由。結裹後別奠單子啓。竝敎以。親臨磨鍊。
정조 10년 · 강
敦召判府事徐命善。賜對于殯宮。
정조 10년 · 목
敎曰。昨於諸大臣登筵時。有筵敎。卿必聞知。此不多誥。卿聞筵敎。豈可不卽日入城。予方待卿簉朝。遣知申傳諭。卿須隨承宣登筵事。卽爲傳諭于徐判府事。與之偕入。都承旨金頤柱書啓。敬奉聖諭。傳諭于判府事徐命善處。則以爲。臣之屛處俟勘。月已再易矣。首尾危言。有峻無緩。始終始執迷。有死無變。惟欲遠遁鄕廬。閉戶蟄伏。而家近卜隧之地。誠切攀紼之願。姑且遲回。則王人之相續來守。公議之轉益層激。未必不由於釁累蹤跡不遐伊邇之故。臣蹙蹙靡騁而已。伏乞收還偕來。任其行止。方命之罪。命攸司從重勘處云。敎曰。意謂卿之聞命卽發。予方臨軒待卿。觀此書啓。大非所望於卿者。以卿國耳公耳之誠。安有此邁邁之擧乎。卿於今番事變之後。衆口群咻。積受噂沓。一則滄桑。二則滄桑。日昨敦諭中敲撼云云。誠非架空臆逆之辭。然予惟在。豈使卿一日不安於朝。卿義理主人也。休戚當與朝廷共之。一已夷險。不宜較計。奈之何巽讓愈堅。致煩予悲疚中酬應耶。卿聞昨筵說話。又復棲遑。此卿愛予。不若愛己也。不料卿待之若是太薄。到此予欲無言。予欲無言。卿須卽速造朝。無負予如渴之望。卿或如前退處。不念進身之圖。則予當躬往逆之。更冀卿之深諒也。卿更爲傳諭。期於偕入。申飭之下。書啓往來。稽滯極矣。卿則遞差。院吏令攸司科治。中樞府錄事。以判府事徐命善胥命金吾門外啓。敎曰。卿若不造朝。是使予有食言之失。急於敦迫。未暇長語。卿須深諒深諒事。更遣坐直承旨傳諭。與之偕入。○承旨趙鼎鎭啓言。 刑曹判書金魯鎭。以大臣偕來事進去。大臣入城。則事當隨往所到處。修入書啓。而直自江上。徑歸私次。請推考。敎以。都承旨徑歸私次。亦甚未安。卿則拘於格例。雖不請罪。不可無警。一體推考。○政院。以開門標信不得祗受入稟。敎曰。宣傳官一員。申後已有來待之命。則不知去處。已萬萬駭然。況承旨來詣。標信又下。而元無待令之事。尤極無狀。大臣之因此不得趁時出去。致有此政院啓稟之擧。當該宣傳官。令兵曹決棍汰去。設置承傳。此等事不能檢飭。有此前所未有之擧。入直承傳宣傳官汰去。一廳之事。常時不能檢察。行首宣傳官亦爲汰去。
정조 10년 · 강
以李秉模柳誼爲承旨。前望也。
정조 10년 · 강
飭銓曹出六虛司果。以積仕次第收用。
정조 10년 · 목
敎曰。向以末仕積滯事。有所申飭者。大抵臨政。或以低擬者點下。則首擬之人。無罪轗軻。至於多年。此朝家啓其積薪之弊。心常嗟惜。今見虛司果謄入者。末仕及雜岐當出六品人之積滯者。癸卯冬政爲最久。此後申飭。與他虛果間間參擬。且以積仕次第言之。癸冬以下積仕人。先爲收用後。次擬次年可也。惟李景禧一人。以昨冬未點者。拈出先擬。殊非循次之本意。當該吏曹堂上推考。
정조 10년 · 강
特許湖南還穀加分。
정조 10년 · 목
該監司李在學狀啓。秋成尙遠。農糧告乏。各穀二萬石請加分。敎以。依狀請施行。
정조 10년 · 목
該府以兵曹參知李虁。佐郞朴猷漢[煥:I-PERSON]原情啓。敎以。議處。又以䕫猷漢[煥:I-PERSON]照律。各杖八十收贖。奪告身三等啓。敎以。李虁議減一等。朴猷漢[煥:I-PERSON]功減一等。
정조 10년 · 목
敎曰。取考 誌狀通紀。 陵寢有神道碑。又有表石。而後因 上敎。神道碑之自下撰進。事面未安。近例只用表石。戊申壬申禮葬。雖與 陵制有間。以其無 御製文字。神道碑不爲撰進。今番則有親撰碑銘。此則自可樹立。至於生卒月日。不載於碑銘。不可不倣用故事。別立表石。此意令都監知悉。神道碑篆首及楷字書寫官。表石陰記書寫官。使之啓下。表石前面則已書之。不必更爲啓下。竝令知悉。○禮葬都監。以神道碑篆字書寫官實預差。表石陰記書寫官別單啓。敎曰。表石陰記書寫官預差。不爲磨鍊。事甚疏漏。豈以前差之李命植仍用乎。然則碑銘書寫。又以預差啓下。此別單更爲釐正付標。○碑石書寫官別單。御製碑銘書寫官副司直李性源。預差左參贊李命植。篆字書寫官知事黃景源。預差副司直吳載純。表石陰記書寫官副司直徐有隣。○碑石尺數別單。神道碑長七尺五寸。廣二尺六寸。厚一尺五寸。表石長四尺九寸。以五尺改付標。○墓所都監啓言。本都監當初米木布區劃之數。比戊申合作錢四千八百二十兩。減數取用矣。目今物力餘存之數。實無來頭支用之望。不得不更爲區劃。有不敢一準戊申之數。以三千八百二十兩。分排於五軍門。別單書入。而魂宮禮葬兩都監。請於此中。量宜劃給。允之。○魂宮都監啓言。魂宮修補造成。今已畢役。塗褙修掃。次第擧行。而郞廳監造官。請輪回入直。允之。
정조 10년 · 목
敎曰。兼察之役後。又令本帥當次日入來發巡。事面極爲苟艱。俄令從事官。傳予此意。而卿之又復固執。萬萬過當。今夜雖至闕巡。決無副施之理。至於內乘。闕窠之尙不擬入。致使單官。屢朔替滯直。且聞其病勢。將有污穢淸禁之慮。兼內乘有無。元無緊關。卿何不深諒事體之莫重耶。遣史官以此意傳諭於徐判府事。發巡及擬望與否。卽爲回奏。記事官金珍恪書啓。敬奉聖諭。傳諭于判府事徐命善。則以爲。臣怵迫嚴命。至登天陛。而危臲之情。僇廢之志。固自如也。巡綽之緊急。禁直之苟艱。臣非不知。而廉防亦重。公議可畏。末由擧行云。敎曰。申牌已近。尙此持難。今日發巡。其將闕却。處義雖重。獨不念宿衛之至嚴乎。雖云闕巡。決無代察之擧。卿須諒之。內乘李堯憲。聞有病故。方命改差。其代與堂上內乘之代。卽爲擬入事。更爲傳諭。金珍恪書啓。敬奉聖諭。傳諭于判府事徐命善。則以爲。臣之處義。固無關於兩件擧行。而自朝至夕。責敎連下。國體臣分。所傷非細。謹當依下敎擧行云矣。
정조 10년 · 강
削承旨趙衍德職。
정조 10년 · 목
以公事捧入時不察之失也。
정조 10년 · 강
以李亨元爲承旨。李文源洪良浩爲知義禁。前望也。
정조 10년 · 목
以李在學爲兵曹參判。洪秀輔爲同義禁。李家煥爲定州牧使。○京畿抱川縣。嘉善帖降授。資憲朴敬善。嘉義帖疊授。嘉義李世翊。竝老職加資下批。
정조 10년 · 강
特遞吏曹參判沈豊之。
정조 10년 · 목
敎曰。都承旨多兼樂院副提擧。故副提擧則兼帶禁堂。自在應遞之科。左承旨以下仍帶。卽亦不易之例。而今日政。都承旨所帶金吾。不待副提調望筒下批。徑先差代。然則左承旨兼帶。何不竝爲差代。事之疏漏。莫甚於此。且係官方去就。不可無警。當該銓官遞差。
정조 10년 · 목
卯時加漆三十八度。
정조 10년 · 목
禮曹判書尹蓍東啓言。親書上字。因朝奠告由別單。以親奠擧行事批下矣。親奠告由。事體自別。祭物依別奠例精備進排之意。請分付該寺。從之。又啓言。返虞後各祭親臨時。殿下位當設於廟內東邊北向。而補編小喪。殿下有坐哭之文。以此傍照。入就位與奠幣初獻。皆以坐磨鍊。奠幣處所。當在爵後。虞祭設爵雖與 太廟享儀不同。圖式又不載奠幣處所。而祭儀旣曰奠于靈座前。則其爲爵後。一也。依此添入於廟祭圖式。望燎。依五禮儀。以亞獻官擧行。前已下敎。告禮畢。殿下還大次後。亞獻官詣望燎位事。請一體磨鍊。從之。○敎曰。觀此禮葬都監領率部將磨鍊摠數別單。禁軍爲八十九人。營校爲二十四人云。預令禁軍別將及各營將臣。抄出修成册。送于本都監。而前例則每於論賞時列名。別單書入。今番則抄定後。自本都監先爲書入事分付。此外內下輸致各種檢飭及各項別監差備等整待領率等事。若不別般統轄。決無齊一之理。訓將時兼都監堂上。待書下名色。將校中解事勤幹人抄待。待下敎待令事。一體分付。因此而有下敎者。伊日只從班次圖。魂宮禮葬都監堂郞。陪往於輿後。則輿前節次。無以照管。此則兩都監堂上相議。堂郞各各分掌神輿神輦肩輿大輿。而班次成出。一通書入事知悉。○敎曰。適閱春坊日記。戊申年則依乙酉年例。發靷時有堂上衙門堂郞各一員外。百官各司一員進參。今番依此擧行事分付。
정조 10년 · 강
領敦寧洪樂性上箚。賜批。
정조 10년 · 목
箚略曰。伏聞以墓所都監財力區劃別單之不善擧行。有該郞拿處之命。臣於是不勝惶悚。迺者還下別單。卽臣之親自看檢。繕寫於闕中。而郞廳初無擧行之事。伏乞亟降威罰。治臣不能審愼之罪。批以。別單元無還下之事。昨筵因承宣請罪該郞事。只聞其退却委折。且原擧條亦未及啓下。卿之箚辭。甚可訝惑。卿其勿辭。卽起視事。○敎曰。承宣之論罪該郞。擧條未及啓下。而大臣箚子已到院。故批旨中有訝惑之語。今聞榻敎昨已書出聽傳敎云。此胡時急之事。以榻敎抄出書頒。極涉不緊。當該承旨禁推。
정조 10년 · 목
疏略曰。臣與本府領事洪樂性。有親嫌陳疏。未承批而移職去矣。已往蹲冒。尙云多愧。伏乞亟命遞改。批以。旣係無礙。何云多愧。卿其勿辭。俟間上來肅命。
정조 10년 · 목
批以。彌綸與激揚。卽銓家目下急務。卿其勿辭。入來開政。
정조 10년 · 강
申明宮墻雨漏處季朔修補之例。
정조 10년 · 목
兵曹以金虎門北邊新築宮墻雨漏瓦脫啓。敎曰。新築之如是有頉。今始初有。瓦脫處若能趁卽修補。豈有是也。兩漏處年前新創季朔修補之例。該所衛將與本曹堂上。使之眼同擧行。則近來有名無實。致有此執頉。此與全體頹圮有異。姑不處分。後復若此。則巡審堂郞衛將。難免勘罪。以此批答。詳載本曹謄錄政院故事。
정조 10년 · 강
命一胎三男產婦題給米石。
정조 10년 · 목
漢城府。以西部文泰允妻一胎生三男啓。敎曰。詳考諸道米石題給之例。令該廳擧行後草記。仍令依此定式。
정조 10년 · 강
釐正輿士軍簽丁使役之式。
정조 10년 · 목
卯時梓室加漆三十九度。
정조 10년 · 강
命纂輯 列聖誌狀通紀別編。
정조 10년 · 목
敎曰。 列聖誌狀通紀原編。多有修補處。別編不可不趁今纂輯。向筵亦有筵敎。依譜略例。舊本收聚添印事。傳諭于李判府事。又敎曰。 列聖誌狀別編校正之役。不過旬日間就緖。以今經費。不必設廳。亦不必別差堂郞。李判府事旣承筵敎。且兼閣銜。與行副司直徐浩修。行大司成閔鍾顯校正。直閣鄭大容。校理沈晉賢洪義浩。前校理金啓洛李書九。使之考出謄書。令內閣句管擧行。
정조 10년 · 강
製下孝昌墓丁字閣上梁文。
정조 10년 · 목
敎曰。明日丁字閣當爲上樑。而上梁文。初欲依近例置之。適有思得者。樑文短篇一首。當書下。書寫官以檢校提學兪彥鎬啓下。待開門。牌招書進。讀上梁文官。亦令吏曹考例擇差啓下。執事官以本都監郞廳塡差。祭物亦依古例。自都監措備。以來酒果擧行。餠肉除之。都提調當爲獻官。提調以下郞官。以至看役將校等參班事。分付墓所都監。上樑時刻差早。問于日官。申前後改付標事。一體分付。讀上梁文官修撰沈晉賢。預差副司果金啓洛。展上梁文官二。禮曹佐郞李萬和。直講金泰熙。預差二。典籍金麟采安鳳來。
정조 10년 · 강
兵曹判書鄭昌聖陳疏。賜批。
정조 10년 · 목
疏略曰。耐過都政。卽臣瓜期。禁直適闕。黽勉持被。而何敢藉其一出。遂爲盤礴之計哉。噫。人臣遭際。從古何限。而知心之遇。史亦罕見。臣之所被恩敎。非止一再。而若夫向來草記之批。不欺君三字。煌煌天語。照臣寸丹。豈敢占便偸閑。而睢盱之場。非其所宜。銓選之地。不敢久叨。伏乞亟許鐫免。批以。本兵重任。豈可輕遞。卿其勿辭行公。
정조 10년 · 목
以趙時偉爲吏曹參判。金宇鎭爲參議。李★(土+甲)爲知春秋。李奭爲 定陵參奉。具綜爲通津府使。
정조 10년 · 강
臨殯宮。行別茶禮。
정조 10년 · 목
敎曰。七夕別茶禮時。當親臨。大臣俱詣墓所或差祭。時原任閣臣魂宮都監堂上入參。○敎曰。書下筵敎。與狀錄之體有異。雖不以此文爲誌。書出一通。納于壙中。無所不可。以誌石樣燔造一片。前後面書之。書寫官以禮曹判書尹蓍東爲之。差備官別單。添書啓下。○敎曰。禮葬都監郞廳中。時帶桂坊人番次。聞甚苟簡云。減下。本都監二房別無擧行之事。不必更爲差代。魂宮都監。慶熙宮入直郞官。一人則宗戚執事。一人則待畢役。當句檢殯宮事。禮葬都監一二房監造官各一人。使之輪回往直慶熙宮。○敎曰。今日墓所上樑時。雲觀提擧進參。如無前例。領事進詣董飭事傳諭。○墓所都監。以丁字閣未時立柱上樑。依禮文行祭後。上梁文奉安于樑上啓。○禮曹判書尹蓍東啓言。墓所表石與碑石。今將排設矣。表則宜近墓前。碑則當在神道。 昭寧園神道碑。亦竪於洞口。御製雖體重。似當依此排設。敎以。卿言好矣。依此爲之。
정조 10년 · 강
統虞候。以統制使金永綬卒逝啓。
정조 10년 · 목
敎曰。統制重閫。不可暫刻曠任。卽令廟堂薦擬。待下批卽日辭朝。星火赴任。○政院啓言。統制使金永綬身死狀啓。封發之時。所佩密符。所當同爲上送。而如是遲滯。該虞候事。誠萬萬駭然。敎曰。然則密符渠自替佩乎。所爲極爲駭然。待新統使到任後。該虞候李東憲拿問處之。其代仍令該曹口傳擇差。待下批當日辭朝。又敎曰。俄因政院請罪啓辭。有拿處之命矣。密符今旣追到。格例則雖有違失。渠之不爲替佩則明矣。本閫上下官之一時遞易。亦屬可悶。虞候拿處分揀。
정조 10년 · 강
命推戶曹判書趙時俊。兵曹判書鄭昌聖。
정조 10년 · 목
敎曰。空闕修理時。閑雜人之攔入。猶不是異事。而今番慶熙宮役處。以現發者言之。大內殿閣房室之內。雜人無不遍踏。此前所未有之事。紀綱所在。萬萬痛駭。當該守直中官等。明當捉來査問。出付攸司。嚴加懲治。而度支雖非掌閽之職。必無不見不知之理。何無一言禁戢。郞官則兼管本都監。肅敬之地。任他紛拏。亦極駭然。當該戶曹堂上推考。都監郞廳及監造官。事過後拿處。至於本兵。在常時猶有日次摘奸。則況事役方張之時乎。不能摘發論罪。疏忽甚矣。兵曹判書鄭昌聖爲先從重推考。當該衛將等。一倂汰去。今日政擇擬。
정조 10년 · 강
全羅監司李在學。以漂倭還發形止啓。
정조 10년 · 목
該監司狀啓。造給漂倭船什。糧饌鼎瓢。一一計給。發送慶尙道平山浦。
정조 10년 · 강
東萊府使洪文泳。以接慰官接待差倭形止啓。
정조 10년 · 목
該府使狀啓。接慰官慈仁縣監沈達漢移牒內。順天漂民領來差倭藤協員役等下船茶禮時。馳往宴廳。暫時相接。卽爲罷還。差倭所呈禮曹書契別幅各一度。東萊釜山書契一度別幅二度輸送云。故監封上送于該曹。
정조 10년 · 강
命北兵使閔義爀仍任。
정조 10년 · 목
因北兵使薦望。敎曰。一日三閫之遞易可悶。關防形便。向有詢問者。似未及措置。仍任。此望筒勿施。
정조 10년 · 강
命政院。口傳入稟。以立張啓辭定式。
정조 10년 · 목
敎曰。凡取稟頉稟請出稟。承旨口傳入稟。司謁謄書傅轉稟。此規未知昉於何時。而書入則一也。此後自本院直以立張啓辭入啓。勿令司謁謄書事。定式施行。
정조 10년 · 목
以李時秀爲吏曹參議。申馥爲副修撰。韓翼增爲萬頃縣令。田光說爲宣川府使。柳鎭恒爲統制使。廟薦也。任屹爲慶尙左水使。
정조 10년 · 강
召見魂宮堂上于殯宮。
정조 10년 · 목
敎曰。朝臣之新除拜者。殯宮肅拜。稱以朝謁。勿呈肅單。已有戊申年 先朝下敎。而今番則諸臣皆先入肅單。後行哭拜云。似未諳前例而然。令通禮院知悉。依 受敎擧行。○墓所都監。以丁字閣蓋瓦始役啓。
정조 10년 · 강
命全羅監司。勘處左水營裨校。
정조 10년 · 목
該監司李在學。以左水營裨校四人。漂倭問情狀啓遲滯事。取招仍囚啓。敎以。卿其分等勘處。
정조 10년 · 강
命金吾。慶熙宮守直中官定配畿邑。
정조 10년 · 목
該府以中官金德瑞豐德府。蔣良臣積城縣定配啓。慶熙宮修理時。不善守直故也。
정조 10년 · 강
平安監司趙㻐。以老職帖疊受人啓。
정조 10년 · 목
該監司狀啓。順天府嘉善老人玄順强崔處岌趙命圭疊授嘉善。前郡守金爔不察之罪。請令攸司稟處。敎以。後日政下批。該郡守固有不察之失。道伯之請罪宜矣。爲先推考。
정조 10년 · 강
命開城府舊還蕩減年條。依狀請施行。
정조 10년 · 목
該留守尹塾狀啓。今以最近條蕩減。則長湍癸卯舊還。當爲盡減。而本府各倉所減。只爲四十七石。本營邑鎭之民。不無抑鬱之歎。本營所管邑鎭舊還。毋論壬寅癸卯條。一體均減之意。請令廟堂稟處。敎以。所請是矣。依此施行。
정조 10년 · 목
卯時梓室加漆四十度。
정조 10년 · 강
墓所都監。以石函數爻別單啓。
정조 10년 · 목
該都監啓言。依下敎。取考戊申壬申兩年謄錄。幷與今番磨鍊數爻。具別單書入。而至於誌石正副本所盛函二坐。雖不載於謄錄中石函秩。自前循例擧行者。故今此別單中同爲書入。○別單。戊申年石函十坐。哀册函贈玉函贈帛函服玩函筲函。沙器樻木器樻樂器樻木奴婢樻徽旨樻。壬申年石函八坐。哀册函贈玉函贈帛函服玩函。懿旨同入筲樻。沙器樻木器樻遺書同入樂器樻。令番石函七坐。哀册函贈玉函贈帛函服玩函。書册同入明器樻。誌石函正副本各一坐。○又以丁字閣蓋瓦畢役啓。
정조 10년 · 강
負罪臣李文源上疏。賜批。
정조 10년 · 목
疏略曰。臣猥添嘗藥之列。專昧保護之道。遽遭罔極之變。臺閣章甫。同聲請誅。覆載之間。靡所自容。況伊時賞典之徑下。恩資之冒膺。實爲臣終身自畵之端。而職叨水部。竊以區區自效。惟在於是。掩泣奔走。神識都喪。竟使莫重之地。致有不愼之罪。臺書堂箚。迭發聲討。臣於此有死而已。伏乞先削臣職。仍降嚴誅。批以。驟躋之災。甚於積忤。多少遭罹。莫非滄桑。卿其勿辭。卽爲肅命。
정조 10년 · 강
召見魂宮都監堂郞。禮葬都監堂上于殯宮。
정조 10년 · 목
敎曰。向以自願軍勿許赴役事。揭榜宣示。而近聞赴役。則雖不如例爲之。稱以負莎。絡續輸納云。名雖負莎。自願則一也。是豈當初防禁之本意。況貧殘如扈衛軍官。亦皆輸納。旣納之物。雖不還給。不可無示意之擧。各營將校及僧徒民人員役等。負莎來納者。將校則自各其營衙門給米斗。如扈衛軍官捕校僧與民及殘司員役。令賑廳。亦爲給米。掖屬宮屬勿論。仍令墓所都監。區別抄出。知委各該營門衙門。卽爲擧行。一通別單書入。此後切勿輸納之意。亦令本都監捧甘申飭。明日或有輸納者。此則無異令前。還給反有弊。受置後。一體給米事分付。大扺浮莎之役。尙多未了云。事勢所拘。何必較絜於容費之比前過多。原物力區劃外。稱以浮莎所用。以廟役次儲置貢米中。量宜磨鍊輸送。使王言毋至失實。國體毋歸苟簡事。令該廳該都監亦爲知悉。又敎曰。自願負莎人等。已有給米之命。而其中訓局卜馬軍。與自願有異。待畢役後。令本營。量宜施賞後草記。僧徒中間有外色寺刹。如已下去。自該廳行會該道。比京司員役。加數題給。畿邑所在僧徒。部字內外。皆令本道擧行。形止狀聞事。惠堂知悉分付。又敎曰。擔役效勞。渠輩爲最。自願負莎數。過千五百。豈可無拔例示意之擧。太學典僕等。勿爲給米。懸房贖五日除給事。分付。本館一二堂上。皆兼都監堂上。明日通化門外招致。宣布後草記。○敎曰。俄聞畿伯言。坡州民人等。裹糧上來。願赴墓役。此則許赴一日之役。依平壤民人等例給回糧。自該道巡營分給慰諭。下送形止使之狀聞事。令墓所都監及畿營知悉。○禮曹判書尹蓍東啓言。自前經宿幸行時。例有 宗廟 景慕宮告由之節。今番則何以爲之。敎以。置之。○兵曹判書李性源啓言。分兵曹分摠府堂郞。昨已下批。所帶吏隸。亦依例加出乎。從之。○墓所都監啓言。  昭寧園守直給料式例。問於 本宮。則守直每朔料米八斗。春秋兩等衣資布四疋。婢每朔料米六斗。春秋衣資布二疋。自 本宮上下云矣。又啓言。退壙畢穿鍊正後。仍築地灰。 望柱石文石馬石。次第排立。表石碑閣神道碑閣。竝安籠臺。又啓言。 誌石正本及行錄正本。竝盛一函。埋安於魂遊石下。草本初燔誌石正本。別盛一函。埋安於魂遊石前三尺一寸許。 誌石副本及行錄副本。竝盛一函。埋安於長明燈下。初燔誌石副本。別盛一函。埋安於長明燈前三尺六寸許後。所裹諸種。依例燒火。其別單書入。敎曰。昨日禮葬都監郎廳入侍時。誌文行錄。以安墓後埋安之意筵奏。故有靷日臨壙時躬審爲敎矣。今已埋安云。該郞之奏。難免昧例。當該監造官推考。又以神道碑表石豎立啓。
정조 10년 · 강
命全羅監司沈頤之辭職疏。還下送。
정조 10년 · 목
敎曰。數愆追尢。政宜隨事殫竭。況資是宰列。無異左遷。何必爲此例讓之擧。原疏還下送。
정조 10년 · 강
以李時秀爲承旨。 前望也。
정조 10년 · 강
召見魂宮都監堂郞。墓所都監都廳于殯宮。
정조 10년 · 목
禮曹判書尹蓍東啓言。誕日進上時。東宮物膳。伏承置之之下敎。請知委諸道。從之。又啓言。慶科。以八月推擇行會矣。何以爲之。敎以。勿施。○敎曰。啓殯以後。至發靷。儀節繁多。易致失次。擧行儀節及陳列班次。合作笏記。曾經春坊中。實預差各一人。以執事塡差。使之贊笏。又敎曰。今番壙制。比前例差小。退壙只以玉帛及哀册分尊。如服玩明器及書册樻櫃。壙傍從便埋安事。已有筵敎矣。朝聞墓所都廳言。服玩等埋安處。預穿以待云。誌文昨已埋安。則服玩明器之先期埋安。揆以禮意。似無大悖。再明日。魂宮都監堂郞陪進。埋安以來。什物樻。亦令同日陪進。埋安於望燎石下。○墓所都監啓言。依下敎。神道碑表石奉安時。赴役擔軍四十名。元雇價外。從優加給。○漢城府。以江華府市民三十四名上來。自願轝士之役啓。敎曰。許赴一日之役。令本都監。慰諭下送。待下去。仍令該留守。各人等處。各給米二斗。
정조 10년 · 강
以具明謙爲承旨。 前望也。 金聖規爲韓山郡守。 口傳也。
정조 10년 · 강
全羅監司沈頤之進香于殯宮。進香官長城府使柳曾養。大祝副司果韓光植。執事副司果李宅源。司僕主簿沈原之。軍資主簿鄭東敎。典牲直長鄭東喆。
정조 10년 · 목
兵曹判書李性源啓言。大轝到墓所時。大駕先廂軍兵。宜有迎哭之節。而迎哭後。待大駕將至。又當卽爲上馬。上下馬時。待取稟擧行之意。請預爲知委。敎以。除取稟爲之。又啓言。大駕還宮後。慶熙宮八處傳漏。當仍爲磨鍊乎。敎曰。置之。只朔望俗節及時享日權設。又啓言。慶熙宮經宿擧動時。各門把守及四所巡更內墻外軍堡傳漏軍。當以鄕軍分定。而本宮元定軍外。景福宮守直軍。軍器寺火藥庫守直軍。以京軍代把出用。不足之數。則請以有根着雇軍充數。從之。又啓言。兵曹摠府分司下隸。請照數造給章標。以憑其出入。從之。又啓言。明日習儀時。陪衛禁軍及挾輿軍前牌軍。到路祭所。大轝詣舟橋時。軍兵則落後。返虞時仍爲陪衛之意。請分付。從之。○敎曰。今聞軍士房承旨言。崇智門掘土處擔曳時。不無躓足之慮云。兩傍漸次除拓。無至太凹然後。可便容足。不可不及今爲之。勿委禮葬都監。自魂宮都監。卽爲修治。此等小事。致煩下敎。極爲駭然。日前看檢時入來卽官。拿處。別看役。令攸司科治。又敎曰。享官排望。極爲苟艱。元定四窠中。一窠未及點下矣。戚臣勳臣儀賓之見差。其例不啻斑斑班班。雖以近例言之。亦有可據。今番魂宮享官未差一窠。以儀賓及近戚限四寸親。資至二品以上人。通融擬望。勳臣則時無親功臣。自當勿論。入廟前。享官如有闕員。依此下敎。與宗親通擬受點。又敎曰。發靷日。內外各營入直將士。各於直所哭送之意。已自禮曹考例磨鍊。隨駕先廂。除稟下馬迎哭之意。擧條亦已啓下。而至於留陣營及後廂陣軍。無指一分付。此則依入直將士例。各於陣頭哭送。又敎曰。明日習儀時。承史閣臣時任春坊及時任桂坊中陪衛外。曾經春坊時曾任桂坊及陪從百官。直詣板廛屛門成班。留都百官。徑詣城外。○備邊司啓言。十九日動駕時。訓鍊大將具善復。當爲領軍扈駕。而以墓所都監堂上。奉命在外。何以爲之。敎曰。 御將代領。御營陣禁將代領。○因留都大臣稟。敎以金領府事留都。○兵曹啓言。留都大臣祗迎祗送處。宜有一定之規。而大駕自敦化門出宮時。紅馬木西邊迎送。此是輦路之左。自弘化門出宮時。備邊司西門外祗送。此則未免爲遙望祗迎送之歸。今番出宮時。祗送於把子橋前路。還宮時及此後郊幸出還宮時。輦路傍祗送祗迎。請一體定式。從之。○敎曰。摠管中宗戚執事魂宮享官。陣上進去亞將。竝許遞。令該曹。口傳差出。又敎曰。分承旨趙城鎭。聞其病勢。有難跨馬。許遞。承旨前望單子入之。分承旨及分兵曹摠府堂上有闕時。如有前單入之之命。則原窠前望。通融入啓受點。待點下以分窠施行。又敎曰。雖有代察之命。終涉苟艱。司僕僉正洪義榮本職改差。仍令該曹口傳差出。今番各都監承傳。必當許久淹滯。以時仕中差代。落仕人之一向積薪。亦所當念。限承傳收用。間間數窠。以落仕人通融甄復事。令銓曹知悉。又敎曰。前正李溏。前副正梁埉。時無實職。令該曹。宣傳官參上歧加設。口傳單付。
정조 10년 · 강
戶曹以世子宮供上宣飯物種當減數爻啓。
정조 10년 · 목
該曹啓言。宣飯物種別單中。有靷後減下之命。則乙巳加定貢物。勢將減罷。故就其中當減數爻。別單書入。依此減貢之意。請分付宣惠廳。○別單。掌苑署生梨二千四百箇內。慶尙道七百五十箇。每箇價米一斗三升式。六十五石。全羅道七百箇。每箇價米一斗三升式。六十石十斗。 忠淸道七百箇。每箇價米一斗三升式。六十石十斗。 原春道一百箇。每箇價米一斗三升式。八石十斗。黃海道一百五十箇。每箇價米一斗式十石。乾杮一百二十貼內。慶尙道五十貼。每貼價米一石式五十石。全羅道三十五貼。每貼價米一石式三十五石。忠淸道三十五貼。每貼價米一石式三十五石。栢子十四斗一升內。慶尙道七升。每升價米一斗式七斗。忠淸道八升。每升價米一斗式八斗。原春道八斗。每升價米一斗式五石五斗。黃海道四斗六升。每升價米五升式。一石八斗。生栗九斗七升內。慶尙道二斗三升。每升價米一斗式一石八斗。全羅道一斗七升。每升價米一斗式一石二斗。忠淸道四斗。每升價米一斗式二石十斗。京畿一斗。每升價米一斗式十斗。原春道五升。每升價米一斗式五斗。黃海道二升。每升價米五升式一斗。合米三百九石四斗。○內贍寺眞油八石四斗內。慶尙道三石九斗。每升價米三斗式一百八石。全羅道二石八斗。每升價米三斗式七十六石忠淸道一石十四斗每升價米三斗式五十八石。京畿一斗五升。每升價米三斗式三石。原春道七升。每升價米三斗式一石六斗。黃海道八升。每升價米二斗式一石一斗。合米二百四十七石七斗。○司宰監石首魚三百九十三束一箇內。慶尙道一束。價米二斗。全羅道一百十六束。每束價米二斗式十五石七斗。忠淸道一百十束。每束價米二斗式十四石十斗。京畿十六束。每束價米二斗式二石二斗。原春道三束。每束價米二斗式六斗。黃海道一百四十七束一箇。每束價米一斗五升式十九四石十斗六升五合。靑魚八十九冬音十箇內。慶尙道三十二冬音。每冬音價米四斗式八斗石八升斗。全羅道十冬音。每冬音價米四斗式二石十斗。忠淸道七冬音十箇。每冬音價米四斗式二石。京畿四冬音。每冬音價米四斗式一石一斗。原春道十一冬音。每冬音價米四斗式二石十四斗。黃海道二十冬音。每冬音價米一斗七升式二石十二斗五升。白蝦醢十一桶一升七合六夕內。慶尙道六升。每斗價米六斗二升五合式三斗七升五合。全羅道一斗。價米六斗二升五合。忠淸道二桶二斗二升。每斗價米六斗二升五合式三石六斗二升五合。京畿六桶二升。每斗價米六斗二升五合式。七石八斗七升五合。原春道一斗六升。每斗價米六斗二升五合式十斗。黃海道一桶五升七合六夕。每斗價米六斗二升五合式。一石七斗三升五合。合米八十六石五斗五升。都以上米六百七十三石一斗五升。
정조 10년 · 강
墓所都監。以浮莎補土軍別單啓。
정조 10년 · 목
該都監啓言。依下敎。前後補土浮莎自願軍。兩條區別。具別單書入。知委各該營衙門給米斗。而別單中。掖屬之勿論者及所管營衙門。一一懸註。此後切勿輪納事。亦爲捧甘各司。而江華市民。自漢城府稟旨移送故。許赴一日之役。添錄別單。敎曰其中抹下者。依掖屬宮屬之例。置之勿論秩。宮屬中點下者。依他員役例。一體給米。元別單更爲修整以入。京居民及平壤慶州民人及訓局軍終始赴役者。賞典別單書入時。別爲書入。勿爲給米。○別單。自願軍浮莎秩。　宗廟署員役六名。　社稷署守僕以下員役九名　永禧殿守僕以下員役七名。　儲慶宮守僕二名。　毓祥宮守僕三名。　義烈宮守僕四名。　景慕宮契居民八十二名。　大院君房員役二十二名。　懿昭廟[墓:I-TOMB]守僕二名。　大殯宮守僕二名。　香室員役五名。扈衛軍官三百八十四名。左邊捕盜軍官三十名。右邊捕盜軍官三十名。漢江津別將三十名。內醫院員役四十名。社稷洞無戶民二十名。鑄錢匠三十一名。工曺小爐匠三十名。匙匠二十八名。淨土寺僧二十四名。新興寺僧十三名。奉國寺僧十二名。永導寺僧十三名。以上賑恤廳。成均館典僕三百名。成均館。兵曹堂上軍官十五名。敎鍊官十四名。駕後禁軍五十名。元內吹五十名。龍虎營兼內吹六名。禁軍別將廳馬醫七名。以上兵曹。訓鍊都監敎鍊官三十五名。別武士六十九名。各所監官四名。別隊馬兵一百十四名。兼內吹三十名。待年軍八名。以上訓鍊都監。禁衛營敎鍊官二十名。旗牌官二名。 別騎衛四十六名。兼內吹三十名。 以上禁衛營。御營廳敎鍊官二十三名。駕前別抄五十名。兼內吹三十名。以上御營廳。守禦廳敎鍊官十一名。南漢僧一百三十三名。以上守禦廳。摠戎廳敎鍊官十八名。北漢僧一百七十六名。僧伽寺僧三十七名。以上摠戎廳。京畿監營標下軍一百六十名。京畿監營。　敬陵守護軍三十名。　 昌陵守護軍三十名。　明陵守護軍七十五名。　 翼陵守護軍六十五名。　 弘陵守護軍六十五。名以上高陽郡。　 永祐園護守軍七十名。造泡寺僧十五名。護雲寺僧十名。津寬寺僧三十八名。華溪寺僧五名。佛巖寺僧五名。玉泉菴僧十二名。回龍寺僧十六名。晦隱菴僧二名。鶴林菴僧五名。興國寺僧五名。圓通菴僧六名。望月菴僧二名。銀石寺僧十五名。梵窟菴僧六名。華陽寺僧二十一名。以上楊州牧。坡州民人一百十二名。坡州牧。佛聖寺僧十一名。觀音寺僧六名。紫雲菴僧六名。華藏寺僧十一名。以上果川縣。望海菴僧十一名。三幕寺僧四十二名。以上衿川縣。奉恩寺僧二十六名。廣州府。靈水寺僧五名。鎭川縣。大殿水剌間員役二十三名。燈燭色四名。照羅赤二名。　王大妃殿水剌間員役八名。燈燭色二名。　惠慶宮水剌間員役六名。燈燭色二名。中宮殿水剌間員役八名。內班院直八名。　毓祥宮次知以下員役一百名。義烈宮次知以下員役一百名。龍銅[洞:I-BUILDING]宮次知以下奴子一百名。於義宮次知以下奴子一百名。慶壽宮員役三十名。宜嬪房員役五十名。寧嬪房員役五十名。貴人房員役五十名。良娣房員役二十五名。恩彥君房員役二十五名。恩信君房員役一百名。和順翁主房員役五十名。和平翁主房員役五十名。和柔翁主房員役五十名。和寧翁主房員役五十名。和吉翁主房員役五十名。淸衍郡主房員役五十名。淸璿郡主房員役五十名。廂庫員役四名。內侍府員役七名。內農圃員役九名。菜園直三十六名。內需司員役一百五十名。內苑直六名。以上勿論。自願軍補土秩。　宗廟署守僕以下員役三十八名。　景慕宮守僕以下員役三十二名。　景慕宮底居民二十名。　關王廟守僕二名。墓所外火巢內出身十二名。奉元寺僧二十名。以上賑恤廳。禁衛營別軍官十名別武士三十一名以上禁衛營。僧伽寺僧四十二名。摠戎廳。開城府市民五十名。開城府。江華府民人一百名。市民三十四名。以上江華府。平壤民人十八名。平壤府。法聖漕軍二百二十名。靈光郡。濟州民人三十名。濟州牧。大殿司謁二名。司鑰十三名。別監二十三名。中禁四名。水賜間別監一名。武藝別監一百四十二名。別技軍六十名。　王大妃殿別監十名。水賜間別監一名。　惠慶宮別監八名。 水賜間別監一名。中宮殿別監六名。東山別監一名。掖庭署各處軍士十二名。明禮宮次知以下奴子一百名。壽進宮次知以下奴子一百名。宮任一百八十二名。陪童七十名。內侍府奴子一百七十二名。內宮房弓矢人二十六名。內閣員役五十二名。侍講院員役四十八名。翊衛司員役二十六名。別軍職廳三十名。員役九名。以上勿論。每名給米一斗。 從優者給二斗。
정조 10년 · 강
特推江華留守朴祐源。
정조 10년 · 목
敎曰。　眞殿修改。猶不敢委之監董諸臣。必皆躬詣親臨。　本殿事體。無異　眞殿。設有一二謬例。不宜循襲。以武倅獻官替行。揆以事面。萬萬未安。況祀典申飭何如。酺祭又使俓歷替行。原狀本雖已啓下。不可無警勵之擧。該留守爲先從重推考。此後　本殿修改。非留守無得董役事。定式施行之意。令該曹申飭行會。
정조 10년 · 강
命儀曹。考定各道祀典格例。
정조 10년 · 목
因黃海監司嚴思晚酺祭設行啓本。敎曰。見完伯狀聞。諸執事皆列錄。道伯爲獻官。本道則以守令差定獻官。執事只錄大祝。奏御文字格式。豈有差殊之別。莫重祀典。尊獻之官品。或高或低。尤乖禮意。令該曹參酌。指一磨鍊。分付諸道。該曹啓言。壬寅年。因慶尙全羅京畿酺祭設行事狀聞。以兩南則道臣躬自設行。畿邑則差出獻官。道各異例。令禮曹往復諸道。均一釐正後草記事命下。而故重臣鄭尙渟爲本曹判書時。詳問前例。則京畿咸鏡原春黃海道。則獻官差出。慶尙全羅忠淸平安道。則或差出獻官。或道臣躬行。五禮儀齋官條。州縣酺祭獻官。以守令懸註。三獻行事。請一遵儀文擧行。敎以。指一釐正。後日次對稟處。尙淳啓言。取考五禮儀。則各縣　社稷祭獻官。本邑守令。小註曰。山川榮祭酺祭厲祭同。請一從儀文。設祭於䖝災熾發列邑中居中邑。獻官以本邑守令擧行。三獻將事。而道臣欲躬行。則勿拘常格事。請行會各道定式事允下矣。今湖南海西之道各不同。俱不違於定式本意。無可更爲知委。嚴思晚狀聞中。執事只錄大祝。齋祝亦不擧論。未免疏漏。請推考。從之。
정조 10년 · 강
拿處韓山郡守金思義。富平府使李漵。
정조 10년 · 목
宣惠廳啓言。觀此京畿監司徐有防狀啓。則韓山郡乙巳條。該廳納大同米六百石。均役廳納移劃米二百石。訓鍊都監納移劃米十六石。元保米二石零。御營廳納保米一百九十石零。幷雜費合一千二百六十八石零。所載船一隻。自永宗前洋。漂到富平府鷹島近處沈水。而乾米缷下三十五石。拯米一千一百七十八石。依法典作石。則實米六百四十七石零。量縮及無面合五百八十五石零故。乾米上納次。本府逢授拯米。則本府仁川府永宗鎭受出。各分於民人云矣。韓山至於富平水路。不過七八日程。而一朔後始到者。中間幼弄。可以推知。監色船格等。令本道嚴刑得情。韓山郡守金思義。晚時裝發。自有當律。富平前府使李漵。適値上京。有異在官。而常時不善董飭之罪。在所難免。竝令該府拿問處之。水守護任掌更加嚴刑。俾知護送之重。乾米卽令上送。拯米。山邑民人處。待秋成收捧上送。欠縮及不足米。各人等處。着意分徵。區別成册上送之意分付。他餘穀物。請令各該衙門稟處。從之。○義禁府啓言。大典通編漕轉條有曰。漕船護送時。不用心致敗者。地方官羆黜云矣。時囚李漵。請罷黜放送。從之。
정조 10년 · 강
掌令孟至大。疏論醫官及李東馨之罪。賜例批。
정조 10년 · 강
議定　廟謁時侍衛服色。
정조 10년 · 목
先是。兵曹判書鄭昌聖啓言。　宗廟擧動時。百官服色。旣以無揚黑團領磨鍊。而侍衛服色。尙未決定。若以淺淡色。陪衛於　廟門之內。則恐欠壓屈之義。且黑袍通用於吉禮。淺淡每用於喪禮。以此推之。則諸臣侍衛之服色。不免淺深之別。或曰。自前壓屈之處。戎服應用常着云。前例末由考據。無以酌定矣。敎以。出擧條。門議于時原任大臣將臣。仍令禮曹。確考可據之例草記。至是。禮曹啓言。侍衛服色。自兵曹。問議于時原任大臣將臣。則領議政鄭存謙以爲。侍衛服色。近於軍容。　太廟陪駕。禮有壓屈。雖服常着。固無不可。第百官旣用無揚黑團領烏角帶。則侍衛亦當照此參酌磨鍊云。領府事金尙喆。病不獻議。判府事徐命善以爲。情勢危蹙。不敢獻議。領敦寧洪樂性以爲。侍衛服色。旣係軍容。　太廟至敬之地。尤有壓屈之義。則可以從吉。而自上服色。旣用無揚黑圓領袍。則專用常着。亦涉未安。宜有稍變之節。亦無可據之禮云。判府事李福源以爲。至敬之地。禮有壓屈。而　廟門之內。異於　廟中。自上旣御無揚黑圓領袍。百官皆從上服。侍衛。亦宜參酌於吉服素服之間。以淡靑磨鍊云。判府事金熤以爲。侍衛服色。便屬軍容。持服之時。亦與百官服色。似宜有差殊之別。況　太廟動駕時。自上及百官服色。壓屈借吉。侍衛服色之從吉不從凶。尤可知矣。所謂淺淡。是微靑微白之色。比古黲布白邊居多。則實無借吉之義。殆近縞素之制矣。兵判所奏。或曰壓屈之處。 戎服宜用常着云者。似合事例。而特祛朱笠紅帶孔陽之色。俾與黑團領之無揚祛胷禙。同其變節。則儀節似無斑駁之嫌云。訓鍊大將具善復以爲。　廟門之內。所重自別。壓屈之處。戎服用常着之。實有所據云。司直徐有寧以爲。　太廟展謁時。自上御冕服。則侍衛之當用常服。更無可疑。出還宮時服色黑圓領袍。雖異於純吉之服。比之黲袍。大有間焉。則侍衛之用常服。雖未安。而淺淡服則與上服與百官所服。甚不相適。然有一事可以旁照者。　皇壇忌辰望拜禮時。自上御黑圓領袍。而侍衛仍用常服。今於 廟殿動駕出還宮時。倣用此例。或爲可據之端云。御營大將李柱國以爲。　太廟動駕時。百官服色。旣以無揚黑團領磨鍊。則侍衛服色。亦當照此擧行。而靑天翼乃是堂下吉服。則恐不可以淺淡色論之云。咸春君李昌運以爲。雖經將任。至於禮制。素無識解。不敢臆對云。司直李敬懋以爲。壓屈之地。議在借吉。則戎服之中。量換華餙。以寓無揚祛胷禙之意似宜云。禁衛大將徐有大以爲。　廟門內從官服色。旣以無揚黑團領爲定。則侍衛戎服。似當倣此云。摠戎使金思穆以爲。　廟門之內。旣有壓屈之禮。則固不可用純素。侍衛之列。異於行禮之班。則亦不可用純吉。就其中。以淡靑色。參酌磨鍊似宜云矣。竊念戎服之制。只有堂上堂下之區別。元無純吉淺吉之差等。欲於純吉淺吉之間。裁酌講定。則事近杜撰。勢多窒礙。 先朝己酉七月。　太廟動駕時。侍衛將士及挾輦軍。皆用純吉。當宁丁酉五月。　社稷祈雨時。侍衛將士及挾輦軍。亦服純吉。載在兵曹訓局謄錄。此雖由於百官服色。時未變制之致。然軍旅之禮。恐當以簡爲主。俾無脫着紛紜之弊矣請上裁。敎曰。御將議最得宜。蓋靑天翼卽堂下吉服。且有可以旁照者。大喪禫日。自上服黑圓領袍。侍衛將士着靑天翼。俟祭畢。還宮改御袞袍。將士用紋緞天翼。謁 廟時。侍衛止於門外。則與入庭之百官輕重自異。今若一從華餙。則是庭內庭外之服着無異同。反有欠於有爲所重借吉之義矣。況受香獻官以下。　廟內門之外。猶着無揚團領。則陪從之侍衛。純用吉服。終涉未安。己酉節目。在補編未頒之前。而丁酉服色。只遵庚子以前服制未備之例。以靑天翼磨鍊。
정조 10년 · 강
分兵曹參知洪仁浩。疏陳應避之嫌。許遞。
정조 10년 · 목
敎曰。公格雖無所拘。私義有難仍冒。本職許遞。原疏還給。
정조 10년 · 강
以朴天衡爲承旨。尹行元爲大司諫。金履翼爲修撰。金履鏞鄭萬始爲副修撰。李之英爲掌令。韓用龜爲正言。洪明浩爲分承旨。 前望也。嚴璹李澧爲都摠管。鄭宇淳李重馥爲副摠管。 口傳也。
정조 10년 · 목
墓所都監啓言。臣等與魂宮都監堂上李性源。奉出服玩書冊樻及明器樻。埋安于退壙西二尺許大小石函中。奉出書冊樻。埋安于退壙東二尺許石函中。什物樻四坐。埋安于望燎石下。
정조 10년 · 강
議定　慈殿除服儀節。